A rendőrség garázdaság miatt indított nyomozást az október 23-án, a Zeneakadémia előtt történt esettel kapcsolatban, amikor Bede Zsolt, a Vadhajtások munkatársa kitépett egy, a sajtótájékoztatón résztvevő nő kezéből egy plakátot, amely során a nő könnyű sérülést szenvedett, írta a hvg.hu megkeresésére a BRFK.

A rendőrség válaszlevelében leírta, hogy a helyszínre érkező rendőrök meghallgatták a bejelentőket és intézkedés alá vonták a férfit.

Bede Zsolt ma reggel megszólalt az üggyel kapcsolatban.

„Értetlenül állok azon sajtóhírek előtt, melyek súlyos sérülést tulajdonítanak ennek az akciónak. Jogi úton fogok érvényt szerezni a jó hírnevem megsértése miatt minden rémhír terjesztő sajtóorgánummal szemben”

- írta a Vadhajtások oldalon.

Ahogy arról beszámoltunk, a Demokratikus Koalíció flashmobot hirdetett október 23-án este hétre a Zeneakadémia elé, ahol Orbán Viktor beszél éppen. A Mérce tudósítása szerint a DK-sok táblákkal érkeztek a helyszínre, ezeken a „Féltek kijönni az emberek közé”, illetve „Orbán=Borkai" szövegek voltak olvashatók. Miközben ez zajlott, a tömegben feltűnt a korábban műpénisszel provokáló Bede Zsolt is, aki először a 2006-os eseményeket emlegette fel, majd a fent említett módon bántalmazta a párt egyik tagját.

A DK-s önkormányzati képviselőt, Domokos Ágnest elvitte a mentő, Arató Gergely DK-s politikus a hvg.hu-nak azt mondta, Domokos a vállát fájlalta. Varga Gergely DK-s aktivista szerint Bede Domokos mellébe mart bele. A képviselőt a Fiumei útra szállították a mentők, Bedét pedig a rendőrök vitték el. Elértük Domokos Ágnest, aki azt mondta, a kórházi látlelet szerint zúzódásokat szenvedett.

A Demokratikus Koalíció ma azt jelezte, hogy feljelentést tesz a megtámadott képviselő ügyében.